Diari Oficial de la Generalitat Valenciana


Sumari del DOGV 8655, del 14-10-2019 (2019/9143)

RESOLUCIÓ de 17 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 84/18-AIA Moixent.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8655

Data del DOGV
:   14-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9143


Data del document
:   17-09-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Moixent
    * impacte ambiental

RESOLUCIÓ de 17 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 84/18-AIA Moixent. [2019/9143]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 84/18-AIA Moixent.  
  
  
«Informe d'impacte ambiental  
Expedient: 84/2693-GFS.  
Projecte: Sondatge per a captació d'aigües subterrànies.  
Promotor: Pogarma 35, SL.  
Òrgan substantiu: Servei Territorial d'Indústria i Energia (València).  
  
Expedient substantiu: ASOSUB/2018/37/46.  
Localització: parcel·la 9, del polígon 56; partida Casa del Chortal/Barranc del Perdigón.  
Terme municipal: Moixent.  
  
Objecte i característiques tècniques del projecte:  
L'objecte d'aquest sondatge és la captació d'aigua subterrània per a atendre les necessitats de la finca (cultius, fruiters i casa). Es pretén perforar a rotopercussió un sondatge de 110 m a 225 mm de diàmetre, per a després introduir ?en el cas de resultar positiu- canonada de 180 mm de diàmetre i 4 mm de grossària, que seria ranurada a partir de -50 m. El sondatge s'obrirà a uns 550 m d'altitud i es preveu travessar fins a -35 o -60 m, aproximadament, margues del miocé (Tap) i, davall d'elles, calcàries mesozoiques que constitueixen un aqüífer saturat. Es preveu que el nivell estàtic puge fins a -50 m aproximadament. Després de cimentar el buit anul·lar fins a -10 m, l'equipament consistiria en una electrobomba submergida a -70 m, amb la qual es preveu extraure un cabal de 4 l/s (fins a 7.000m³/any).  
Tant les formacions permeables com la conca a captar (unitat hidrogeològica 8.38 Serra Grossa/Aqüífer 080.155 la Vall d'Albaida) que indica el projecte (pàgina 9) estan mal expressades, ja que sembla més probable que l'aqüífer captat forme part del Subsistema Caroig Sud. En tot cas, es tractaria d'una massa d'aigua subterrània en bon estat quantitatiu, a més de ser aquest un assumpte que més aviat competeix a les atribucions i competències de l'organisme de conca (Confederació Hidrogràfica del Xúquer).  
Encara que el títol del projecte indica que es tracta de la parcel·la 9 del polígon 56, del terme municipal de Moixent, i l'esmentat emplaçament coincideix amb les coordenades aportades en diferents apartats del projecte, així com en les ortofotos que aquest incorpora (pàgines 6 i 30), s'han detectat algunes errates d'ubicació, per exemple en el plànol a escala 1/25.000 de la pàgina 29 del projecte s'indica una posició molt més meridional; en el text de la pàgina 6 posa polígon 59 en lloc de 56) i en l'encapçalament de les pàgines 289 a 308 del projecte (document de seguretat i salut) es fa referència a un sondatge amb una altra ubicació cadastral.  
El projecte afirma en la pàgina 10, apartats 1.11 (afecció a figures de protecció ambiental) i 1.12 (ús del sòl), que l'emplaçament no està afectat per figures de protecció ambiental: no obstant això, resulta que està dins del perímetre de la zona especial de conservació (ZEC) Serra d'Énguera.  
En definitiva, es tracta d'un sondatge de 110 m de profunditat per a captació d'aigües subterrànies i encara que per aquesta raó no estaria inclòs en l'apartat a.3 del grup 3 (perforacions, dragatges i altres instal·lacions mineres i industrials) de l'annex II de la Llei 21/2013, de 9 de desembre, d'avaluació ambiental, ja que aquest preveu únicament «perforacions de més de 120 metres per a proveïment d'aigua»; no obstant això, pel fet de trobar-se ubicat en un espai de la Xarxa Natura 2000, i a fi de dissipar qualsevol possible dubte sobre afeccions ambientals, s'ha considerat procedent sotmetre el projecte a avaluació d'impacte ambiental simplificada, atesa la consideració de l'article 7, apartat 2.b de l'esmentada Llei 21/2013.  
  
Tramitació administrativa:  
Mitjançant un escrit signat el 19 de juny de 2018 pel cap del Servei Territorial d'Indústria i Energia de València (referència expedient ASOSUB/2018/37/46) va tindre entrada en la Subdirecció General d'Avaluació Ambiental el document tècnic del projecte i un informe tècnic del dit servei que posava de relleu que es tractava d'una actuació inclosa en espais de la Xarxa Natura 2000, cosa que es remetia perquè se'n prenguera coneixement i als efectes oportuns. En tractar-se d'una actuació sotmesa a avaluació ambiental simplificada i contindre el projecte informació i elements de judici suficients per a poder prendre una decisió sobre això, es va obrir el present expedient ambiental.  
Dins del tràmit de consultes, segons l'article 46 de la Llei 21/2013, d'avaluació ambiental, es va traslladar l'expedient al Servei Territorial de Medi Ambient (STMA) de València, en data 28 d'agost de 2018, per disposar aquest d'un tècnic especialista en hidrogeologia i a fi d'informar també sobre les possibles afeccions ambientals derivades de la posada en marxa del projecte.  
Des del servei territorial esmentat es van obtindre informes per poder determinar la incidència d'aquest projecte sobre els espais de la Xarxa Natura 2000 i els hàbitats i les espècies representats en aquests. Així, en data 29 de maig de 2019 va ser incorporat a l'expedient ambiental un informe de la Unitat d'Espais Naturals (STMA) que, després de consultar el banc de dades de la biodiversitat de la Comunitat Valenciana, analitzar les possibles afeccions i comprovar que el projecte es localitza en la zona D de la ZEC Serra d'Énguera, conclou que no es requereix una avaluació de repercussions sobre la Xarxa Natura 2000, segons la normativa aplicable.  
El 25 de juny de 2019 s'emet un informe proposta de la Unitat d'Impacte Ambiental del STMA (Direcció Territorial de València) en què fa repàs a les característiques tècniques del projecte, a les possibles afeccions ambientals i al contingut de l'informe esmentat més amunt sobre incidències en la Xarxa Natura 2000, i emet informe favorable del projecte i proposa la seua resolució favorable acompanyada d'una sèrie de suggeriments, els quals han sigut tinguts en compte en el condicionat d'aquesta resolució.  
  
Anàlisi dels possibles efectes ambientals:  
A partir del document tècnic tramitat, de les anàlisis i dels informes obtinguts, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació es limiten a l'ocupada per la màquina perforadora (de rotopercussió) i la bassa de retenció del detritus extret, i és una afecció temporal, de baixa entitat i que desapareixerà després d'aplicar les mesures previstes, garantint amb això l'absència d'impactes residuals significatius.  
b) No s'ha plantejat l'acumulació d'efectes negatius respecte a altres projectes ni tampoc afeccions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
c) Al marge de l'aprofitament hídric, la utilització de recursos naturals resulta irrellevant en aquest tipus d'obres, així com la generació de residus més allà del detritus generat per la perforació, l'escassa magnitud del qual, la seua naturalesa terrígena i el seu reduït volum difícilment poden suposar un problema d'eliminació.  
d) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu (de l'ordre d'una setmana) i d'escassa rellevància ambiental. El risc d'accidents queda regulat per les normes laborals i de seguretat minera, que són competència de l'òrgan substantiu, i és poc probable que puguen arribar a tindre efectes ambientals de consideració.  
  
e) El sondatge s'ubica en un entorn forestal i agrícola, i, si bé queda ubicat i vinculat al terreny agrícola, limita pràcticament amb terreny forestal segons la cartografia del PATFOR.  
f) No s'ha detectat la possibilitat d'afeccions a béns culturals, restes arqueològiques ni altres elements coneguts del patrimoni cultura valencià.  
  
Consideracions jurídiques:  
El projecte examinat constitueix un dels supòsits fàctics en els quals resulta preceptiva l'avaluació d'impacte ambiental simplificada prèvia a la resolució administrativa que s'adopte per a l'aprovació d'aquell, segons es desprén de l'apartat b/ de l'article 7.2 de la Llei 21/2013, d'avaluació ambiental.  
En l'expedient s'han observat els tràmits previstos en la secció 2a de la Llei 21/2013 (modificada per la Llei 9/2018), entre les altres disposicions que hi són aplicables.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat Ambiental i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això, i en l'exercici de les funcions que tinc legalment atribuïdes, resolc:  
  
Primer  
Emetre informe d'impacte ambiental favorable per a l'autorització i l'equipament del sondatge projectat en la parcel·la 9, del polígon 56, del terme municipal de Moixent, promogut per la societat unipersonal Pogarma 35, SL, per considerar que, en els termes plantejats i amb les condicions establides en l'apartat segon, i sense perjudici de l'obtenció prèvia de les autoritzacions sectorials pertinents, no tindrà efectes significatius sobre el medi ambient, i estimar innecessari aplicar un procediment d'avaluació d'impacte ambiental ordinària.  
  
  
Segon  
Tant la part promotora com els òrgans competents hauran d'observar i complir les condicions i els criteris següents:  
1a) En els documents a presentar davant l'organisme de conca i al Servei Territorial d'Indústria i Energia la revisió del projecte tramitat, s'esmenaran les errates referides a la ubicació del projecte, a les afeccions ambientals i, si és el cas, a la massa d'aigua subterrània que es pretén captar, tal com s'ha posat de relleu en la part expositiva de la present resolució.  
2a) L'execució del sondatge i la disponibilitat de l'aigua no determina ni implica canvis d'ús del sòl, de manera que els terrenys forestals continuaran sent forestals mentre no se sol·licite i autoritze un canvi d'ús per part de l'òrgan forestal competent, de conformitat amb la Llei 3/1993, forestal de la Comunitat Valenciana, i les normatives concordants i complementàries.  
3a) Prèviament a l'execució dels treballs, s'haurà d'observar les limitacions i els requisits en matèria de prevenció d'incendis forestals i, particularment, el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en les seues immediacions.  
  
4a) S'haurà de preveure que el sondatge quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
5a) Durant el temps que dure l'assaig de bombament, i a fi de preveure processos erosius i evitar escorrenties incontrolades, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en propietats i parcel·les adjacents. En tot cas, el titular de l'obra haurà de reparar els possibles danys causats i, si és el cas, indemnitzar els afectats pels perjudicis ocasionats.  
  
  
  
Tercer  
De conformitat amb el que s'ha previst en l'article 47.3 i 47.4 de la Llei 21/2013, d'avaluació ambiental, s'ordena la publicació de la present resolució en el Diari Oficial de la Generalitat Valenciana, i s'adverteix, així mateix, que perdrà la seua vigència i cessarà la seua producció d'efectes si una vegada publicada no s'haguera procedit a l'autorització del projecte en el termini màxim de quatre anys des de la dita publicació.  
  
Quart  
D'acord amb el que s'ha disposat en l'article 47.6 de la Llei 21/2013, d'avaluació ambiental, contra aquest informe d'impacte ambiental no es pot interposar cap recurs, sense perjudici d'allò que si és el cas siga procedent, en la via administrativa o judicial, davant la resolució d'autorització del projecte.  
  
València, 19 d'agost de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Fran Quesada Ferre.  
  
València, 17 de setembre de 2019.- El director general de Medi Natural i d'Avaluació Ambiental (p. d., R 09.08.2019, del director general de Qualitat i Educació Ambiental; DOGV 8614, 16.08.2019): Francisco Javier Quesada Ferre.